ATP30 บวก 9.09% ลุ้นผลประกอบการโตต่อเนื่อง-กำไรโตเท่าตัว!
ATP30 บวก 9.09% ล่าสุด ณ เวลา 16.22 น. ราคาอยู่ที่ 1.44 บาท บวก 0.12 บาท หรือ 9.09% สูงสุดที่ 1.46 บาท ต่ำสุดที่ 1.31 บาท มูลค่าซื้อขายที่ 43.55 ล้านบาท ด้าน ผู้บริหาร ATP30 ระบุว่าแนวโน้มผลประกอบการของบริษัทยังจะเติบโตอย่างต่อเนื่องด้วย โดยเฉพาะกำไรสุทธิจะเติบโตได้เท่าตัวจากปีก่อน
29 ม.ค. 2559

ผู้สื่อข่าวรายงานว่า ราคาหุ้นบริษัท เอทีพี 30 จำกัด (มหาชน) หรือ ATP30 ณ เวลา 16.22 น. ราคาอยู่ที่ 1.44 บาท บวก 0.12 บาท หรือ 9.09% สูงสุดที่ 1.46 บาท ต่ำสุดที่ 1.31 บาท มูลค่าซื้อขายที่ 43.55 ล้านบาท ขณะที่ดัชนีตลาดหุ้นไทยโดยรวมบวก 0.65%
โดยนายปิยะ เตชากูล กรรมการผู้จัดการ ATP30 เปิดเผยว่าการที่ราคาหุ้นของบริษัทปรับตัวขึ้นอย่างต่อเนื่อง เป็นผลมาจากการที่ บล.เมย์แบงก์ กิมเอ็ง (ประเทศไทย) ได้ออกบทวิเคราะห์หุ้นของบริษัทส่งผลให้นักลงทุนมีความเข้าใจถึงธุรกิจของบริษัทมากขึ้น
ขณะที่แนวโน้มผลประกอบการของบริษัทยังจะเติบโตอย่างต่อเนื่องด้วย โดยเฉพาะกำไรสุทธิจะเติบโตได้เท่าตัวจากปีก่อน ซึ่งแนวโน้มอัตรากำไรสุทธิจะเพิ่มขึ้นมาอยู่ที่ 10% และอาจจะขึ้นไปสูงถึง 12-15% เนื่องจากราคาน้ำมันปรับลดลงอย่างต่อเนื่อง และยังคงอยู่ในระดับต่ำ ประกอบกับ บริษัทเป็นสมาชิกกับบริษัทผู้จำหน่ายน้ำมัน โดยใช้ระบบ fleet card ซึ่งบริษัทผู้จำหน่ายน้ำมันจะลดราคาน้ำมันให้เพิ่มขึ้นอีก 25 สตางค์/ลิตร จากปีก่อนมีส่วนลดอยู่ 20 สตางค์/ลิตร
 